C 152/76
SK
Úradný vestník Európskej únie
6.4.2022
4.10.
Európska únia potrebuje viac právomocí na účinný boj proti dezinformáciám, ktoré systematicky šíria nepriateľské sily často riadené vládami niektorých tretích krajín, najmä Ruska, ale aj Číny.
Na to, aby bolo možné reagovať na túto hrozbu, nebude postačujúce pracovať na kódexoch správania.
Vnútroštátne orgány potrebujú väčšiu podporu zo strany spravodajských služieb a bolo by vhodné, aby si vlády vymieňali svoje poznatky a zároveň zohľadňovali problémy niektorých členských štátov uvedené vyššie. 4.11.
Tieto opatrenia musia tiež zabezpečiť dostupnosť a pochopenie pre osoby so zdravotným postihnutím, najmä so zmyslovým, psychosociálnym a mentálnym postihnutím, ktoré sú obzvlášť zraniteľné voči falošným správam. 4.12.
Zdá sa, že občianska spoločnosť nie je dostatočne zapojená.
Väčšina partnerov, o ktorých Komisia uviedla, že sú schopní konať, sa zameriava na platformy, médiá, výskumných pracovníkov a overovateľov faktov (tzv. fact checkers).
V boji proti dezinformáciám musia zohrávať dôležitú úlohu aj ďalší aktéri, ako napríklad podniky, ktoré môžu v dôsledku dezinformačných praktík prísť o veľa peňazí alebo o svoju dobrú povesť, ďalej odborové zväzy a združenia.
Organizácie občianskej spoločnosti majú veľkú legitimitu, ktorú možno mobilizovať na boj proti dezinformáciám. 4.13.
EHSV konštatuje, že boj proti dezinformáciám sa zameriava najmä na obsahy v anglickom jazyku.
Dôvodom je najmä to, že väčšina platforiem má anglosaský pôvod.
Keďže tento problém sa vo veľkej miere týka aj niektorých iných štátov (Česká republika, Poľsko, pobaltské krajiny), opatrenia týkajúce sa obsahu, ktorý nie je v anglickom jazyku, by sa mali zintenzívniť. 4.14.
EHSV vo všeobecnosti požaduje viac preventívnych a proaktívnejších opatrení.
Keďže sa neustále objavujú nové siete (Clubhouse) a na šírenie dezinformácií sa využívajú čoraz sofistikovanejšie prostriedky (deep fakes) a pretože niektoré aplikácie sa nachádzajú na rozhraní medzi platformou a službou na zasielanie osobných správ, musia sa bezprostredne prijať opatrenia ihneď, ako sa zistí nový druh rizika. 4.15.
Ako sa Európsky dvor audítorov kriticky vyjadril vo svojej správe z 3. júna 2021, stále chýba koncepčný plán v mediálnej oblasti na úrovni EÚ, ktorý by občianskej spoločnosti umožnil lepšie dešifrovať informácie v tradičných aj online médiách.
Tento plán, ktorý patrí do právomoci členských štátov, sa musí zaviesť do praxe už od útleho veku, aby mladší ľudia dokázali veľmi rýchlo rozlišovať medzi pravdivými a nepravdivými informáciami, ktoré sa k nim dostávajú. 4.16.
EHSV konštatuje, že mnohé médiá, najmä audiovizuálne médiá, príliš často akceptujú na svojich platformách osobnosti, ktoré sa odvolávajú na vedecké poznatky, aby ich vyjadrenia získali väčšiu dôveryhodnosť.
Odporúča sa najmä dôslednejšie overovanie skutočnej akademickej kvalifikácie osôb, ktoré boli vyzvané, aby sa vyjadrovali ako odborníci v médiách.
V Bruseli, 9. decembra 2021 Predsedníčka Európskeho hospodárskeho a sociálneho výboru Christa SCHWENG